Aquest divendres farà cinc anys que l'Assemblea General de les Nacions Unides va aprovar l'Agenda 2030, amb el compromís explícit d'avaluar la seva implementació.
L'Institut d'Estadística de Catalunya (Idescat) i el Consell Assessor per al Desenvolupament Sostenible (CADS) han presentat avui un conjunt d'indicadors per als 17 Objectius de Desenvolupament Sostenible (ODS) a Catalunya, que s'han s'incorporat a l'estadística oficial de Catalunya, i permetran seguir el compliment de l'Agenda 2030 al nostre país.
Els 61 indicadors dels ODS per a Catalunya s'han calculat prenent com a referència els paràmetres fixats per l'Eurostat, l'agència estadística de la Unió Europea, per avaluar l'assoliment dels Objectius de Desenvolupament Sostenible.
Al llarg d'aquest any s'ha dut a terme l'anàlisi i recollida d'aquests indicadors, una feina liderada des de l'Idescat i el CADS que ha comptat amb la col·laboració de tots els departaments de la Generalitat.
S'han publicat indicadors per a 16 dels 17 ODS, que ja es poden consultar en una plataforma d'informació que proporciona dades estadístiques i metadades sobre el desenvolupament sostenible a Catalunya.
De sis d'ells, ja hi ha el 100% d'indicadors disponibles.
Es tracta de la fi de la pobresa (ODS 1); salut i benestar (ODS 3); educació de qualitat (ODS 4); igualtat de gènere (ODS 5); energia neta i assequible (ODS 7) i reducció de les desigualtats (ODS 10).
La resta d'ODS encara tenen indicadors en procés d'elaboració que es publicaran en les properes setmanes i d'altres se n'està analitzant la viabilitat.
Les dades s'ofereixen comparades amb la Unió Europea i Espanya, en sèries temporals per mostrar l'evolució dels indicadors, i, sempre que és possible, es potencia l'anàlisi desagregant les dades per sexe.
En la cloenda de la presentació dels indicadors, el conseller Bernat Solé ha remarcat que "els indicadors dels ODS són una eina de país, que posem a disposició de tothom, i que ens permeten comparar-nos amb altres territoris per saber on som i com hem d'avançar".
En aquest sentit, Solé ha destacat que els indicadors dels ODS "ens permeten retre comptes de forma col·lectiva" ja que "no avaluem només la feina de la Generalitat, sinó també les polítiques de totes les esferes de l'administració, de tots els actors públics i privats i de la ciutadania".
Els indicadors presentats avui són una eina més de les quals s'ha dotat la Generalitat per assolir els reptes de l'Agenda 2030 i se sumen al Pla nacional per a la implementació de l'Agenda 2030 a Catalunya i a l'Aliança Catalunya 2030, una coalició de país per a l'assoliment dels ODS.
"Tenim totes les eines, no tenim excuses: només tenim reptes", ha reivindicat el conseller Solé.
L'acte de presentació dels indicadors ha comptat amb les intervencions del president del CADS, Ramon Roca, i el director del CADS, Arnau Queralt, que ha fet un breu balanç a escala internacional i europea dels cinc primers anys de l'aprovació de l'Agenda 2030.
A continuació, el director de l'Idescat, Xavier Cuadras, ha fet la presentació dels indicadors dels ODS a Catalunya, en un acte on també ha intervingut la secretària d'Economia del Departament de la Vicepresidència, i d'Economia i Hisenda, Natàlia Mas.
El 25 de setembre de 2015 l'Assemblea General de les Nacions Unides va aprovar la resolució "Transformar el nostre món: l'Agenda 2030 per al desenvolupament sostenible", en la qual es va incloure que el seguiment i l'avaluació dels ODS i les fites es durien a terme utilitzant un conjunt d'indicadors mundials que es complementaran amb indicadors regionals i nacionals.
En l'àmbit de la Unió Europea, l'Eurostat va desenvolupar el 2017 al voltant d'un centenar d'indicadors d'ODS que cobreixen les dimensions socials, econòmiques, ambientals i institucionals de la sostenibilitat que representa l'Agenda 2030.
Cada ODS està cobert normalment per entre cinc i sis indicadors principals.
Aquest conjunt d'indicadors es revisa anualment per incorporar noves fonts de dades i per tenir en compte noves fites d'acord amb la visió a llarg termini de la UE i les prioritats de la Comissió Europea.
Així mateix, els indicadors a nivell català també s'aniran completant i actualitzant d'acord amb les revisions que realitza l'Eurostat a escala europea.
"Avui hem presentat una eina de país", afirma el conseller Solé, que defensa que els indicadors permeten "prendre decisions per accelerar l'assoliment de l'Agenda 2030"